Document ID: 32002D0209

Απόφαση της Επιτροπής
της 11ης Μαρτίου 2002
για την αναπροσαρμογή των όρων χορήγησης αδείας για την απομάκρυνση χοίρων από εγκαταστάσεις που βρίσκονται εντός των ζωνών προστασίας και επιτήρησης που έχουν οριστεί στην Ισπανία σε σχέση με την κλασική πανώλη των χοίρων και για τη θέσπιση των όρων για την εμπορία και τη χρησιμοποίηση χοιρείου κρέατος, κατ' εφαρμογή του άρθρου 11 της οδηγίας 2001/89/EΚ του Συμβουλίου
[κοινοποιηθείσα υπό τον αριθμό Ε(2002) 985]
(Το κείμενο στην ισπανική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2002/209/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλης των χοίρων(1), και ιδίως το άρθρο 11 παράγραφος 1 στοιχείο στ), το άρθρο 25 παράγραφος 3 και το άρθρο 29 παράγραφος 4,
Εκτιμώντας τα ακόλουθα:
(1) Κατά το τελευταίο τρίμηνο, διαπιστώθηκαν από τις κτηνιατρικές αρχές της Ισπανίας κρούσματα της κλασικής πανώλης των χοίρων στο διαμέρισμα Osona της επαρχίας της Βαρκελώνης στην Καταλονία.
(2) Σύμφωνα με τα άρθρα 9, 10 και 11 της οδηγίας 2001/89/ΕΚ, ορίστηκαν αμέσως ζώνες προστασίας και επιτήρησης γύρω από τις εστίες της επιδημίας στην Ισπανία.
(3) Σε σχέση με τις ανωτέρω εστίες της νόσου, η Επιτροπή εξέδωσε: i) την απόφαση 2001/925/ΕΚ(2), όπως τροποποιήθηκε τελευταία από την απόφαση 200162/ΕΚ(3), με αντικείμενο ορισμένα μέτρα προστασίας σχετικά με την κλασική πανώλη των χοίρων στην Ισπανία· ii) την απόφαση 2002/33/ΕΚ(4), όπως τροποποιήθηκε τελευταία από την απόφαση 2002/162/ΕΚ σχετικά με τη χρησιμοποίηση δύο σφαγείων από την Ισπανία, σύμφωνα με το άρθρο 10 παράγραφος 1 στοιχείο β) της οδηγίας 2001/89/ΕΚ και iii) την απόφαση 2002/41/ΕΚ(5), όπως τροποποιήθηκε τελευταία με την απόφαση 2002/162/ΕΚ, όσον αφορά ορισμένους περαιτέρω λεπτομερείς όρους χορήγησης άδειας για την απομάκρυνση χοίρων από εκμεταλλεύσεις ευρισκόμενες εντός των ζωνών προστασίας και επιτήρησης που έχουν οριστεί στην Ισπανία σε σχέση με την κλασική πανώλη των χοίρων.
(4) Οι διατάξεις για τη χρήση σήματος υγειονομικής καταλληλότητας νωπού κρέατος παρατίθενται στην οδηγία 64/433/ΕΟΚ του Συμβουλίου(6), περί καθορισμού των όρων παραγωγής και εμπορίας νωπού κρέατος, όπως τροποποιήθηκε τελευταία από την οδηγία 95/23/ΕΟΚ(7).
(5) Σύμφωνα με το άρθρο 11 παράγραφος 1 στοιχείο στ) της οδηγίας 2001/89/ΕΚ, η Ισπανία υπέβαλε αίτημα για τη θέσπιση παρέκκλισης όσον αφορά τη σήμανση και τη χρήση χοιρείου κρέατος που προέρχεται από χοίρους, οι οποίοι έχουν εκτραφεί σε εκμεταλλεύσεις που βρίσκονται στις ζώνες επιτήρησης που έχουν οριστεί στο διαμέρισμα Osona, και οι οποίοι εσφάγησαν, βάσει ειδικής έγκρισης που εκδόθηκε από την αρμόδια αρχή.
(6) Με βάση το ισπανικό αίτημα, καθώς και την εξέλιξη της επιδημιολογικής κατάστασης, πρέπει να αναπροσαρμοστούν οι όροι χορήγησης αδείας για την απομάκρυνση χοίρων από εκμεταλλεύσεις που βρίσκονται εντός των ζωνών προστασίας και επιτήρησης που έχουν οριστεί στην Ισπανία σε σχέση με την κλασική πανώλη των χοίρων και να θεσπιστούν οι όροι για την εμπορία και τη χρησιμοποίηση χοιρείου κρέατος, κατ' εφαρμογή του άρθρου 11 της οδηγίας 2001/89/EΚ. Για λόγους σαφήνειας, θα πρέπει να καταργηθεί η απόφαση 2001/41/ΕΚ.
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων (τμήμα υγείας και καλής διαβίωσης των ζώων),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Επιτρέπεται στην Ισπανία η χρήση σφραγίδας που περιγράφεται στο άρθρο 3 παράγραφος 1 σημείο Α στοιχείο ε) της οδηγίας 64/433/ΕΟΚ, σε χοίρειο κρέας που προέρχεται από εκμεταλλεύσεις που βρίσκονται στις ζώνες επιτήρησης που έχουν οριστεί στο διαμέρισμα Osona πριν τις 5 Μαρτίου 2002, σύμφωνα με τις διατάξεις των άρθρων 9 και 11 της οδηγίας 2001/89/ΕΚ, υπό τον όρο ότι οι εν λόγω χοίροι:
α) προέρχονται από ζώνη επιτήρησης:
- όπου δεν έχουν διαπιστωθεί κρούσματα κλασικής πανώλης των χοίρων κατά τις προηγούμενες 21 ημέρες και όπου έχουν παρέλθει τουλάχιστον 21 ημέρες μετά την ολοκλήρωση του προκαταρτικού καθαρισμού και απολύμανσης των μολυσμένων κτηνοτροφικών εκμεταλλεύσεων,
- η οποία έχει οριστεί γύρω από μια ζώνη προστασίας όπου διενεργήθηκαν κλινικές εξετάσεις ανίχνευσης της παρουσίας κλασικής πανώλης των χοίρων σε όλες τις χοιροτροφικές μονάδες μετά τη διαπίστωση της εν λόγω νόσου, με αρνητικά αποτελέσματα·
β) προέρχονται από εκμετάλλευση:
- η οποία έχει αποτελέσει το αντικείμενο των μέτρων προστασίας που θεσπίστηκαν σύμφωνα με τις διατάξεις του άρθρου 11 της οδηγίας 2001/89/ΕΚ,
- για την οποία, μετά από επιδημιολογική έρευνα, έχει αποκλεισθεί η επαφή με μολυσμένη εκμετάλλευση,
- η οποία έχει αποτελέσει το αντικείμενο τακτικών κτηνιατρικών επιθεωρήσεων, που συμπεριλάμβαναν όλους τους χοίρους της εκμετάλλευσης, μετά την οριοθέτηση της ζώνης,
γ) έχουν συμπεριληφθεί σε ένα πρόγραμμα ελέγχου της θερμοκρασίας του σώματος των χοίρων και κλινικής εξέτασης. Το πρόγραμμα θα εφαρμοστεί σύμφωνα με το παράρτημα I·
δ) εσφάγησαν εντός δώδεκα ωρών από την άφιξή τους στο σφαγείο.
2. Εντούτοις, με την επιφύλαξη της παραγράφου 1 στοιχείο α) πρώτο εδάφιο, για τη ζώνη επιτήρησης που έχει οριστεί γύρω από την εστία της νόσου που επιβεβαιώθηκε στις 22 Φεβρουαρίου 2002 στην κοινότητα του Tona, οι περίοδοι αναμονής που αφορούν την απουσία ανίχνευσης νέων κρουσμάτων της νόσου, και μετά την ολοκλήρωση του καθαρισμού και της απολύμανσης, καθορίζονται στις 30 ημέρες.
Άρθρο 2
Η Ισπανία διασφαλίζει την έκδοση του πιστοποιητικού που περιγράφεται στο παράρτημα ΙΙ, για το χοίρειο κρέας που αναφέρεται στο άρθρο 1.
Άρθρο 3
Το χοίρειο κρέας που πληροί τους όρους του άρθρου 1 και διατίθεται στο ενδοκοινοτικό εμπόριο, πρέπει να συνοδεύεται από το πιστοποιητικό που αναφέρεται στο άρθρο 2.
Άρθρο 4
Η Ισπανία διασφαλίζει ότι τα σφαγεία που έχουν ορισθεί για να δεχθούν τους χοίρους που αναφέρονται στο άρθρο 1, δεν θα δέχονται, κατά την ίδια ημέρα, άλλους χοίρους για σφαγή εκτός από τους εν λόγω χοίρους.
Άρθρο 5
Η Ισπανία διαβιβάζει στα κράτη μέλη και στην Επιτροπή:
α) την επωνυμία και τη διεύθυνση των σφαγείων που έχουν ορισθεί για να δεχθούν για σφαγή τους χοίρους που αναφέρονται στο άρθρο 1, πριν από τη σφαγή των χοίρων αυτών και
β) μετά τη σφαγή των χοίρων αυτών, εβδομαδιαία έκθεση που περιλαμβάνει πληροφορίες όσον αφορά:
- τον αριθμό των χοίρων που εσφάγησαν στα ορισθέντα σφαγεία,
- το σύστημα ταυτοποίησης και ελέγχου των μετακινήσεων που εφαρμόζεται στους χοίρους που προορίζονται για σφαγή,
- τις οδηγίες που έχουν δοθεί όσον αφορά την εφαρμογή του προβλεπόμενου στο παράρτημα Ι προγράμματος παρακολούθησης της θερμοκρασίας του σώματος.
Άρθρο 6
Στις περιπτώσεις που δεν δύνανται να εφαρμοστούν οι διατάξεις του άρθρου 1 παράγραφος 1 επιτρέπεται στην Ισπανία να χορηγεί άδεια για την απομάκρυνση χοίρων από εκμεταλλεύσεις που ευρίσκονται στις ζώνες προστασίας και επιτήρησης που έχουν οριστεί στο διαμέρισμα Osona, με σκοπό τη μεταφορά σε σφαγεία, σύμφωνα με το άρθρο 10 παράγραφος 2 και το άρθρο 11 παράγραφος 2 της οδηγίας 2001/89/ΕΚ, υπό τον όρο ότι, πέραν των μέτρων που καθορίζονται στο άρθρο 10 παράγραφος 3 της εν λόγω οδηγίας, πληρούνται οι ακόλουθες προϋποθέσεις:
α) οι χοίροι μετακινούνται μόνο από εκμεταλλεύσεις οι οποίες:
- δεν εκτρέφουν χοίρους για τους οποίους υπάρχουν υποψίες ότι έχουν μολυνθεί από τον ιό της κλασικής πανώλης των χοίρων ή
- δεν έχουν αναγνωριστεί ως εκμεταλλεύσεις πιθανής μετάδοσης της νόσου, σύμφωνα με το άρθρο 7 παράγραφος 1 της οδηγίας 2001/89/ΕΚ·
β) οι χοίροι μετακινούνται σε ένα από τα σφαγεία που αναφέρονται στην απόφαση 20033/ΕΚ. Το νωπό κρέας των εν λόγω χοίρων υποβάλλεται σε μεταποίηση ή σε σήμανση και στη συνέχεια υποβάλλεται σε επεξεργασία, σύμφωνα με το άρθρο 10, παράγραφος 3 στοιχείο στ) της οδηγίας 2001/89/ΕΚ·
γ) πριν να δοθεί άδεια για τη μετακίνηση των χοίρων, διενεργείται κλινική εξέταση από επίσημο κτηνίατρο, εντός διαστήματος 24 ωρών πριν από τη μετακίνηση των χοίρων και σύμφωνα με τις διαδικασίες που ορίζονται στο μέρος Ι του παραρτήματος ΙΙΙ·
δ) κατά τη σφαγή λαμβάνονται από τους χοίρους δείγματα για ορολογικές ή ιολογικές δοκιμές, σύμφωνα με τις διαδικασίες που ορίζονται στο μέρος ΙΙ του παραρτήματος ΙΙΙ.
Άρθρο 7
Η Ισπανία διασφαλίζει ότι τα σφαγεία που έχουν ορισθεί για να δεχθούν τους χοίρους που αναφέρονται στο άρθρο 6, δεν θα δέχονται, κατά την ίδια ημέρα, άλλους χοίρους για σφαγή εκτός από τους εν λόγω χοίρους.
Άρθρο 8
Καταργείται η απόφαση 2002/41/ΕΚ.
Άρθρο 9
Η παρούσα απόφαση εφαρμόζεται μέχρι τις 30 Απριλίου 2002.
Άρθρο 10
Η παρούσα απόφαση απευθύνεται στο Βασίλειο της Ισπανίας.
Βρυξέλλες, 11 Μαρτίου 2002.

Labels: 17
0
3
6
18